УсакIуэ уахътыншэ
Урыс литературэм и лъабжьэр зыгъэтIылъахэм ящыщ, тхакIуэ, драматург, публицист, критик, лъэныкъуэ куэдкIэ зэфIэкI ин къэзыгъэлъэгъуа классик цIэрыIуэ, лIэщIыгъуитIым щIигъуауэ зи IэдакъэщIэкIхэр зэIэпахыу щIаджыкI усакIуэ гъуэзэджэ Пушкин Александр нобэ къыщалъхуа махуэщ.
Илъэс 214-рэ ипэкIэ Москва щыпсэу уэркъ унагъуэ хуэщIам къыщалъхуат Пушкин Александр. Франджы гувернерхэм ар зэрагъэсам и фIыгъэкIэ, франджыбзэр фIыуэ зригъэщIат щIалэ гурыхуэм, апхуэдэуи тхылъ еджэныр фIыуэ илъэгъуат. Къыхэгъэщыпхъэщ абы и япэ усэхэр а бзэмкIэ итхауэ зэрыщытар. Ломоносовым деж щыщIэдзауэ Жуковскэм нэс я усыгъэм, Мольеррэ Бомаршерэ я комедиехэм, Вольтер и тхыгъэхэм, XVIII лIэщIыгъуэм и адрей узэщIакIуэхэми я IэдакъэщIэкIхэм иджыри сабий щIыкIэ щыгъуазэ хуэхъуат Пушкиныр. Урысыбзэм гу зэрыхуищIар зи фIыгъэр и анэшхуэ Ганнибал Мариерэ къыкIэлъыплъа Аринэ Родионовнэрэщ.
Пушкин Александр къыщалъхуа махуэм ирихьэлIэу абы и усэхэм къыщеджэ пшыхьхэр, зэIущIэхэр зэхашэ, ахэр ди къэралым и щIыпIэ псоми щокIуэкI, хабзэ дахэ хъуауэ. Апхуэдэщ Къэбэрдей-Балъкъэр Республикэм и щIыналъэхэри.
Псалъэм папщIэ, Май районым иджы 44-нэу щекIуэкIынущ апхуэдэ зэхыхьэхэр. Куей администрацэм и пресс-IуэхущIапIэм хъыбар къызэрыдигъэщIамкIэ, Пушкиным и тхыгъэхэм еджэныр къызэрагъэпэщ Библиотекэ нэхъыщхьэм, щэнхабзэмкIэ унэхэм, Сабий творчествэмкIэ унэм я лэжьакIуэхэм. ЗэIущIэм и курыхыр, «Пушкинский букет, или Мир глазами поэтов» зыфIащар, Май районым и жыгей цIэрыIуэм и лъабжьэм щекIуэкIынущ. Романс цIэрыIуэхэр жиIэнущ КъБР-м щэнхабзэмкIэ щIыхь зиIэ и лэжьакIуэ Логиновэ Наталье, литературэм дихьэххэм къызэрагъэпэща «Псынэ» зэгухьэныгъэм хэтхэр усэхэм къеджэнущ. Абыхэм хэтынущ Налшык икIа хьэщIэхэри: филологие щIэныгъэхэм я доктор, профессор ЩоджэнцIыкIу Нинэрэ Сорос Джордж и цIэр зезыхьэ саугъэтым и лауреат, тхылъ тедзапIэм и унафэщI Котляровэ Мариерэ.
ИСТЭПАН Залинэ.
